ระเบียบคณะกรรมการการเลือกตั้ง ว่าด้วยการประกันสุขภาพของประธานกรรมการและกรรมการการเลือกตั้ง พ.ศ. 2561
ระเบียบคณะกรรมการการเลือกตั้ง
ว่าด้วยการประกันสุขภาพของประธานกรรมการและกรรมการการเลือกตั้ง
พ.ศ. ๒๕๖๑
 

โดยที่เป็นการสมควรปรับปรุงระเบียบคณะกรรมการการเลือกตั้ง
ว่าด้วยการประกันสุขภาพของประธานกรรมการการเลือกตั้งและกรรมการการเลือกตั้งให้เหมาะสมยิ่งขึ้น

อาศัยอำนาจตามความในมาตรา
๒๒ แห่งพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง พ.ศ. ๒๕๖๐
และมาตรา ๕ แห่งพระราชบัญญัติเงินเดือน เงินประจำตำแหน่งและประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ ประธานกรรมการและกรรมการการเลือกตั้ง ประธานผู้ตรวจการแผ่นดินและผู้ตรวจการแผ่นดิน
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑
ประกอบมติคณะกรรมการการเลือกตั้ง ในการประชุมครั้งที่ ๔๕/๒๕๖๑ (๙) เมื่อวันที่ ๑๘
กันยายน ๒๕๖๑ คณะกรรมการการเลือกตั้ง จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการการเลือกตั้ง ว่าด้วยการประกันสุขภาพของประธานกรรมการและกรรมการการเลือกตั้ง
พ.ศ. ๒๕๖๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบคณะกรรมการการเลือกตั้ง ว่าด้วยการประกันสุขภาพของประธานกรรมการและกรรมการการเลือกตั้ง
พ.ศ. ๒๕๔๒

ข้อ ๔ ในระเบียบนี้
กรรมการ
หมายความว่า กรรมการการเลือกตั้ง และให้หมายความรวมถึงประธานกรรมการการเลือกตั้งด้วย
สำนักงาน
หมายความว่า สำนักงานคณะกรรมการการเลือกตั้ง
การประกันสุขภาพ
หมายความว่า การประกันภัยที่บริษัทประกันภัยตกลงที่จะชดเชยค่าใช้จ่ายที่เกิดขึ้นจากการรักษาพยาบาลของผู้เอาประกันภัย
ไม่ว่าค่ารักษาพยาบาลนั้นจะเกิดขึ้นจากการเจ็บป่วยจากโรคภัย
หรือการบาดเจ็บจากอุบัติเหตุหรืออุบัติเหตุฉุกเฉิน และการดูแลสุขภาพให้แก่ผู้เอาประกันภัย

ข้อ ๕ ให้สำนักงานจัดหาบริษัทประกันภัยที่ให้ความคุ้มครองด้านประกันสุขภาพแก่กรรมการโดยจ่ายค่าเบี้ยประกันสุขภาพแก่บริษัทประกันภัยดังกล่าวเป็นรายปี
ตามอัตราที่จ่ายจริงในวงเงินไม่เกินสี่หมื่นบาทต่อคนต่อปี

ข้อ ๖ ในกรณีที่กรรมการพ้นจากตำแหน่งก่อนที่สัญญากรมธรรม์ประกันสุขภาพยังไม่สิ้นสุดระยะเวลา
ให้กรรมการได้รับความคุ้มครองไปจนกว่าสัญญากรมธรรม์ประกันสุขภาพนั้นสิ้นสุดระยะเวลาลง

ข้อ ๗ การใดที่ได้ดำเนินการหรืออยู่ระหว่างดำเนินการก่อนประกาศใช้ระเบียบนี้
ให้ถือปฏิบัติตามระเบียบที่ใช้บังคับอยู่เดิมจนกว่าจะดำเนินการแล้วเสร็จ

ข้อ ๘ ให้เลขาธิการคณะกรรมการการเลือกตั้งเป็นผู้รักษาการตามระเบียบนี้
กรณีใดที่มิได้กำหนดไว้หรือมีเหตุจำเป็น
คณะกรรมการการเลือกตั้งอาจยกเว้นหรือผ่อนผันการปฏิบัติตามความในระเบียบนี้ได้


ประกาศ ณ วันที่ ๒ ตุลาคม พ.ศ.
๒๕๖๑
อิทธิพร บุญประคอง
ประธานกรรมการการเลือกตั้ง











ปวันวิทย์/จัดทำ
๓ มกราคม
๒๕๖๒

[๑]
ราชกิจจานุเบกษา เล่ม ๑๓๕/ตอนที่ ๘๑ ก/หน้า ๓๐/๑๒ ตุลาคม ๒๕๖๑